ddrg/super_eurlex huggingface dataset:
SKRIFTLIG FORESPØRGSEL E-2707/01

af Helle Thorning-Schmidt (PSE) til Kommissionen

(3. oktober 2001)

Om: Osteoporose

I 1998 forelagde Kommissionen en rapport om osteoporose, der indeholdt en række anbefalinger til at sikre bedre diagnose, forebyggelse og behandling. Kommissionen har ved flere lejligheder op lyst, at den er i gang med at udarbejde et forslag til Rådet med en række nye anbefalinger. Det har på et tidspunkt forlydt, at forslaget ville blive fremsat i slutningen af 2000. Det er dog ikke sket endnu. Kan Kommissionen oplyse, hvilken tidsplan man nu arbejder efter, og hvornår forslaget forventes fremsat?

Svar afgivet på Kommissionens vegne af David Byrne

(7. november 2001)

Kommissionen udgav i 1998 en videnskabelig rapport om osteoporose i Det Europæiske Fællesskab(1). Denne rapport indeholder en udførlig analyse af den tilgrundliggende patologi for osteoporose og dækker ligeledes de kliniske aspekter ved håndtering af sygdommen, og der lægges i konklusionerne stor vægt på forebyggelse af osteoporose.

Da der ikke er sket nogen ændring i forebyggelsen eller behandlingen af osteoporose, siden rapporten blev offentliggjort, mener Kommissionen, at medlemsstaterne nu bør tilskyndes til at tage de næste skridt for at overholde anbefalingerne i selve rapporten og bruge rapporten som en indikator i udviklingen af den bedste praksis.

Det nye program for Fællesskabets indsats for folkesundheden(2), der for øjeblikket er til behandling i Europa-Parlamentet og Rådet, følger en trestrenget strategi bedre sundhedsinformation, hurtig reaktion på sundhedsrisici og håndtering af sundhedsdeterminanter og bevæger sig således væk fra fortidens sygdomsspecifikke aktiviteter. Formålet med det nye program er at opnå en bedre koordineret tilgang og synergi mellem aktionerne med henblik på at fastlægge en bred strategi for håndtering og forebyggelse baseret på bedste praksis.

Yderligere aktiviteter, der tager udgangspunkt i de videnskabelige konklusioner i rapporten fra 1998, vil kunne integreres i det eksisterende program for sundhedsfremme, men sundhedsfremmende aktiviteter vil i fremtiden høre under det nye program for Fællesskabets indsats for folkesundheden.

Kommissionen har til hensigt at analysere medlemsstaternes opfølgning af anbefalingerne i rapporten. En sådan analyse vil senere gøre det muligt for Kommissionen at udarbejde en rapport om de fremskridt, der er gjort.

(1) Rapport om osteroporose i Det Europæiske Fællesskab en forebyggelsesindsats. Europa-Kommissionen, Generaldirektoratet for Beskæftigelse, Arbejdsmarkedsrelationer og Sociale Anliggender, 1998.

(2) KOM(2000) 285 endelig 2000/0119(COD).
SKRIFTLIG FORESPØRGSEL E-2700/01 af Mario Mauro (PPE-DE) til Kommissionen. Støtte forvaltet af Generaldirektoratet for Udvikling.



EF-Tidende nr. 160 E af 04/07/2002 s. 0034 - 0034



SKRIFTLIG FORESPØRGSEL E-2700/01 af Mario Mauro (PPE-DE) til Kommissionen (3. oktober 2001) Om: Støtte forvaltet af Generaldirektoratet for Udvikling Kan Kommissionen opstille en liste over de projekter, som de italienske regioner Liguria, Lombardia, Piemonte og Valle d'Aosta i løbet af 2000-2001 har fremlagt i forbindelse med støtte forvaltet af Generaldirektoratet for Udvikling, og over de projekter, der efterfølgende er blevet godkendt? Svar afgivet på Kommissionens vegne af Poul Nielson (31. januar 2002) På de budgetposter, for hvilke Generaldirektoratet for Udvikling er anvisningsberettiget, er der ikke ydet nogen finansiering i 2000 og 2001 til de regioner i Italien, som er nævnt i det ærede medlems forespørgsel.
SKRIFTLIG FORESPØRGSEL E-2703/01

af Mario Mauro (PPE-DE) til Rådet

(4. oktober 2001)

Om: G8-topmødet i Genova

Det Europa, som De Gasperi, Adenauer og Schumann ønskede, blev udtænkt for at overvinde statsegoismen og være solidarisk med den fattigste del af verden.

På G8-samlingen holdt statscheferne, der er demokratisk valgt i nogle af de mest civiliserede lande i verden, deres regelmæssigt tilbagevendende møde for at behandle bare nogle af de utallige og alvorlige problemer, der plager livet på jorden. Til det møde var der for første gang også indbudt repræsentanter for EU, FN og en række fattige lande. Med hensyn til sidstnævnte blev der truffet nogle foranstaltninger, som ikke har karakter af løsninger, men som dog er et lille skridt hen imod eftergivelse af gælden og en mulig forbedring af sundhedstilstanden.

Hvorledes agter Rådet på baggrund af ovenstående i løbet af de kommende måneder at følge op på konklusionerne fra topmødet i Genova?

Svar

(1. marts 2002)

Rådet tillægger konklusionerne fra G8-topmøderne, hvori formandskabet for Rådet for Den Europæiske Union og for Kommissionen efter indbydelse fra formandskabet for G8 deltager sammen med de medlemsstater, der er repræsenteret i G8, den allerstørste betydning.

Selv om Rådet ikke er bundet af konklusionerne fra G8-møderne, vil det ikke undlade at tage hensyn til resultaterne af G8-mødet i Genova i juli. Rådet hilser med tilfredshed, at mødet i alt væsentligt beskæftigede sig med udviklingsproblemer og gjorde det muligt at behandle visse spørgsmål, der er centrale i EU's udviklingssamarbejdspolitik, navnlig fattigdomsbekæmpelse, markedsadgang, gæld og spørgsmålene om folkesundhed.
SKRIFTLIG FORESPØRGSEL P-3140/01

af Hanja Maij-Weggen (PPE-DE) til Kommissionen

(7. november 2001)

Om: Oplagring af atomaffald fra EU-lande i Rusland

I tilknytning til skriftlig forespørgsel nr. E-2363/01(1) og Kommissionens svar herpå bedes Kommissionen oplyse følgende:

Har Kommissionen faktisk til hensigt at oplagre atomaffald fra medlemsstaterne i Den Russiske Føderation, eller har én af medlemsstaterne sådanne planer?

(1) EFT C 93 E af 18.4.2002, s. 121.

Svar afgivet på Kommissionens vegne af Loyola de Palacio

(10. december 2001)

Fællesskabets kompetence for så vidt angår eksport af radioaktivt affald er nærmere beskrevet i Kommissionens svar på det ærede medlems skriftlige forespørgsel nr. E-2363/01(1). Ansvaret for at bestemme, hvor radioaktivt affald skal oplagres, påhviler medlemsstaterne selv.

Det er Kommissionens opfattelse, at Den Russiske Føderation på indeværende tidspunkt, i betragtning af den aktuelle situation og den ringe resterende kapacitet i dens nuværende anlæg, ikke er i stand til fuldt ud at garantere for sikkerheden i forbindelse med nyligt importeret, brugt nukleart brændsel eller radioaktivt affald. Efter de foreliggende oplysninger gøres der nu en indsats for at forbedre situationen.

Kommissionen er ikke blevet informeret om sådanne ordninger eller planer fra medlemsstaternes side.

(1) EFT C 93 E af 18.4.2002, s. 121.
SKRIFTLIG FORESPØRGSEL E-3293/01

af Jonas Sjöstedt (GUE/NGL) til Kommissionen

(28. november 2001)

Om: Kommissionens støtte til Team Europa Junior

Team Europe Junior (TEJ) er en velgørende forening uden tilknytning til noget politisk parti, som blev stiftet i 1992 med støtte fra Kommissionen.

Kan Kommissionen gøre rede for den støtte, den har ydet til TEJ, både økonomisk o.a. og til markedsføring m.m. i 2000 og 2001?

Svar afgivet på Kommissionens vegne af Romano Prodi

(18. januar 2002)

Det eneste Team Europa Junior, der i øjeblikket er operationelt, og som modtager støtte fra Kommissionen, er baseret i Nederlandene.

Det nederlandske Team Europa Junior er et hold af studerende, som underviser i forskellige EU-emner på gymnasialt niveau. Holdet blev oprettet i Nederlandene i 1990 af Europa Centrum, der er en nederlandsk fond inden for ungdomsanliggender og uddannelse.

Hvert år udvælges et nyt hold på ca. 30 studerende, der oplæres til at opfylde de krav, som stilles af lærere i Nederlandene. Medlemmerne af holdet trækker hver især på erfaringer, som de har gjort ved at arbejde, studere eller bo i et EU-land, og de er kun lidt ældre end deres elever. Deres mål er at oplyse unge om EU og at fremme dialogen. Fonden Europa Centrum har udarbejdet lektionerne, som er en effektiv og reel måde at kommunikere med unge på.

Ordningen er i år blevet udvidet, således at medlemmer af Europa-Parlamentet kan deltage i lektionerne.

Fonden Europa Centrum har planer om at oprette lignende junior team i andre EU-lande. I 2000 indgik fonden partnerskaber med organisationer i Østrig, Polen og Letland med det formål at oprette et junior team i disse lande. Finansiering gennem ungdomsprogrammet var imidlertid ikke mulig. Der er etableret kontakt med Generaldirektoratet for Udvidelse og delegationer i ansøgerlandene gennem den nederlandske repræsentation for at arbejde videre med denne ide.

Kommissionen har ydet finansiel støtte i form af:

- Samtlige omkostninger i forbindelse med projektet i Nederlandene: 85 000 EUR pr. skoleår

- Team Junior 2000-2001: 14 000 EUR, der et engangstilskud ydet af Generaldirektoratet for Uddannelse og Kultur

- Team Junior 2001-2002: 24 295,39 EUR, Kommissionens repræsentation i Nederlandene har afholdt en del af omkostningerne.
SKRIFTLIG FORESPØRGSEL E-3496/01

af Vincenzo Lavarra (PSE) og Giovanni Pittella (PSE) til Kommissionen

(8. januar 2002)

Om: Omfattende bedrageri til skade for EU

Ifølge forlydender i dagens presse har statsadvokaten i Taranto truffet tre afgørelser om varetægtsfængsling imod den tidligere kommissær for Det Italienske Rumagentur (ASI) i Taranto, den pensionerede direktør for Alenia samt et medlem af komiteen for det udbud, der er genstand for undersøgelsen. Anklagen lyder på bedrageri på grundlag af uretmæssig anvendelse af EU-midler. Disse midler (4,2 mia. ITL) var blevet bevilget til køb af 7 monitorstationer til kontrol af farvandet ud for industriområdet i Taranto. Ifølge anklagen blev disse monitorstationer aldrig taget i brug.

De gentagne lovovertrædelser, der påfører EU's finansielle interesser umådelig skade, nødvendiggør den størst mulige indsats fra Kommissionens og Parlamentets side for at afværge nye tilfælde af bedrageri.

Har Kommissionen kendskab til ovenstående forlydender? Hvilke foranstaltninger vil den træffe for at beskytte EU's finansielle interesser?

Svar afgivet på Kommissionens vegne af Michaele Schreyer

(6. februar 2002)

Kommissionen er ikke i besiddelse af særlige oplysninger om den sag, de ærede medlemmer omtaler.

Kommissionen har ikke modtaget nogen meddelelse fra de italienske myndigheder på grundlag af Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(1).

Det Europæiske Kontor for Bekæmpelse af Svig (OLAF) har angivet, at de tager kontakt med det italienske retsvæsen.

Kommissionen skal opfordre de ærede medlemmer til at fremsende alle yderligere oplysninger, der vil blive videregivet direkte til OLAF.

(1) EFT L 178 af 12.7.1994.
SKRIFTLIG FORESPØRGSEL E-3054/01

af Anna Karamanou (PSE) til Rådet

(5. november 2001)

Om: Religiøse uroligheder i Nigeria

Foranlediget af de amerikanske luftangreb på Afghanistan er mindst 200 mennesker blevet nedslagtet i løbet af de seneste dage under de religiøse uroligheder, der er udbrudt i det nordlige Nigeria. Tusindvis af kristne forlader området på grund af muslimske krigsbanders hærgen.

Hvilke foranstaltninger agter Rådet at træffe med henblik på at standse drabene på civile indbyggere på grund af religion? Har Rådet til hensigt at yde støtte til den nigerianske regering med henblik på at imødegå krisen samt yde humanitær hjælp til de civile indbyggere, der tvinges til at forlade deres hjem?

Svar

(18. marts 2002)

Rådet er meget foruroliget over de nylige massakrer, der har fundet sted i det nordlige Nigeria. Det finder, at en varig løsning på de sammenstød af social, etnisk eller religiøs oprindelse, som hyppigt sker i dette land, kræver en global tilgang. Derfor har Rådet vedtaget en fælles holdning vedrørende Nigeria(1), på grundlag af hvilken Den Europæiske Union støtter foranstaltninger, som navnlig sigter mod konsolidering af demokratiet og respekt for menneskerettighederne, nedbringelse af fattigdommen, institutionelle reformer og en bæredygtig økonomisk og social udvikling. Desuden vil EU opretholde en tæt og regelmæssig politisk dialog med Nigeria. EU's missionschefer, der har hovedansvaret for denne dialog, vil på deres næste møde med de nigerianske myndigheder medtage spørgsmålet om de nylige massakrer i den nordlige del af landet samt sikkerhedsstyrkernes reaktion.

(1) Fælles holdning 2001/373/FUSP, EFT L 132 af 15.5.2001.
SKRIFTLIG FORESPØRGSEL E-1915/01

af Salvador Garriga Polledo (PPE-DE) til Kommissionen

(28. juni 2001)

Om: Reform af politikken for fastsættelse af priserne på lægemidler

De seneste begivenheder i sektoren viser, at sektoren samlet og generelt må beskæftige sig med politikken for fastsættelse af priser på lægemidler for at tilpasse disse til situationen og de ændringer, som har fundet sted på sundhedsområdet i de senere år på verdensplan.

Der er behov for at ændre de internationale aftaler om patenter og om lægemiddelindustriens ansvar i form af en holdningsændring, som burde have fundet sted for over 30 år siden.

På baggrund af de foreliggende vidnesbyrd i sektoren og de enorme konsekvenser, som nye bestemmelser om markedet for lægemidler ville indebære på verdensplan, er det da Kommissionens hensigt at yde et særligt bidrag ved at kræve en global debat og stille en række forslag med henblik på at skabe større balance for de behov for sundhed, der forekommer i verden i dag og om, hvordan lægemiddelindustrien skal drive forretning?

Svar afgivet på Kommissionens vegne af Pascal Lamy

(12. september 2001)

Den universelle adgang til sundhedspleje på verdensplan er af stor betydning, og opnåelsen af dette mål, der vil være et væsentligt bidrag til lempelse af fattigdom, nødvendiggør en betydelig international indsats. I forbindelse med bekæmpelsen af de tre mest overførbare sygdomme (human immundefekt virus (HIV/AIDS), malaria og tuberkulose) har Kommissionen foreslået at anvende en global differentieret prisfastsættelse med henblik på en betydelig reduktion af udgifterne til vigtige lægemidler til de fattige i udviklingslandene. Kommissionen har imidlertid ikke foreslået en nyregulering af markedet for farmaceutiske produkter og er heller ikke tilhænger af et system med en bunden prisfastsættelse.

Samtidig fortsætter Kommissionen med at anerkende behovet for at bibeholde en virksom beskyttelse af reglerne vedrørende intellektuel ejendomsret inden for den farmaceutiske sektor, da disse rettigheder på lang sigt sørger for de nødvendige initiativer for den farmaceutiske industri til at udvikle nye og bedre medikamenter til gavn for hele verdens befolkning.

Hvad angår Verdenshandelsorganisationens aftale om handelsrelaterede intellektuelle ejendomsrettigheder (TRIPs), mener Kommissionen, at aftalen indeholder den nødvendige fleksibilitet til at tillade WTO-medlemmer at indføre en intellektuel ejendomsret, der er i overensstemmelse med deres mål for den offentlige sundhed. I denne forbindelse deltager Fællesskabet sammen med alle andre WTO-medlemmer i TRIPS-rådet i drøftelser vedrørende klarlæggelsen af visse bestemmelser i TRIPS-aftalen. Denne procedure skulle gøre det muligt for WTO-medlemmerne at få et klarere overblik over de foranstaltninger, der i henhold til TRIPS-aftalen kan træffes for at løse problemerne inden for sundhedsplejen.
SKRIFTLIG FORESPØRGSEL E-3441/01

af Camilo Nogueira Román (Verts/ALE) til Kommissionen

(21. december 2001)

Om: Fællederne i Galicien og det galiciske regionalstyres initiativer på landbrugsområdet

Har det galiciske regionalstyre indgivet specifikke planer for udvikling af landbruget med hensyn til fællederne i Galicien, hvor der i perioden 2000-2006 forventes støtte fra EU? Kan disse planer udleveres?

Samlet svarafgivet på Kommissionens vegne af Franz Fischlerpå skriftlige forespørgsler E-3440/01, E-3441/01, E-3443/01 og E-3444/01

(1. februar 2002)

Kommissionen støtter via strukturfondene forskellige regionale udviklingsprogrammer i Spanien. For regionen Galiciens vedkommende findes der en række landbrugsprogrammer og programmer for udvikling af landdistrikterne, hvortil der ydes EF-støtte.

Der findes imidlertid ikke noget særligt program for fælles jordbesiddelser, således som det ærede medlem nævner.

Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) indeholder alle de kriterier, i henhold til hvilke der kan ydes EF-støtte.

Hvis disse arealer imidlertid betragtes som støtteberettigede i henhold til forordningen, vil der kunne finansieres foranstaltninger via strukturfondene, herunder Den Europæiske Udviklings- og Garantifond for Landbruget, Udviklingssektionen.

Kommissionen foreslår, at det ærede medlem henvender sig til de regionale og/eller nationale myndigheder for at få yderligere oplysninger om spørgsmålet.

(1) EFT L 160 af 26.6.1999.
SKRIFTLIG FORESPØRGSEL E-3571/01

af Bart Staes (Verts/ALE) til Kommissionen

(8. januar 2002)

Om: Opførelse af termoelektriske gasturbinekraftværker i provinsen Reggio Emilia

I provinsen Reggio Emilia, regionen Emilia Romagna (Italien) er de kompetente myndigheder ved at bestemme, at der skal opføres nogle termoelektriske gasturbinekraftværker umiddelbart i udkanten af byen Reggio Emilia og i Brescello. Tværgående er forskellige komitéer og foreninger, som frygter for borgernes helbred og beskyttelsen af miljøet, ved at slutte sig sammen mod denne afgørelse.

Kan Kommissionen undersøge, om opførelsen af disse termoelektriske gasturbinekraftværker i nævnte provins er i overensstemmelse med samtlige gældende europæiske bestemmelser vedrørende miljø og borgernes sundhed og sikkerhed?

Svar afgivet på Kommissionens vegne af Margot Wallström

(20. februar 2002)

Kommissionen har via de beføjelser, den har fået overdraget ved EF-traktaten til opgave at sikre, at fællesskabslovgivningen anvendes korrekt. Som traktatens vogter vil den ikke tøve med at træffe alle nødvendige forholdsregler, herunder indlede overtrædelsesprocedurer efter traktatens artikel 226, med henblik på at sikre, at fællesskabslovgivningen efterkommes.

I de konkrete tilfælde, som det ærede medlem anfører, udgør direktivet om miljøindvirkningsvurdering (Rådets direktiv 85/337/EØF af 27. juni 1985(1) om vurdering af visse offentlige og private projekters vurdering på miljøet, såvel før som efter ændringen heraf ved Rådets direktiv 97/11/EF af 3. marts 1997(2)) formentlig den relevante fællesskabslovgivning.

Dog kan der på indeværende tidspunkt på grundlag af de informationer, det ærede medlem er fremkommet med, og som følge af manglende klagegrunde vedrørende anvendelse af fællesskabslovgivningen ikke fastslås nogen overtrædelse heraf. Skulle det ærede medlem kunne fremskaffe yderligere oplysninger, hvorved Kommissionen bliver i stand til at vurdere problemerne i relation til det nævnte direktiv, vil den kunne viderebehandle sagen.

(1) EFT L 175 af 5.7.1985.

(2) EFT L 73 af 14.3.1997.
SKRIFTLIG FORESPØRGSEL E-2691/01

af Mario Mauro (PPE-DE) til Kommissionen

(3. oktober 2001)

Om: Støtte forvaltet af Generaldirektoratet for Retlige og Indre Anliggender

Kan Kommissionen opstille en liste over de projekter, som de italienske regioner Liguria, Lombardia, Piemonte og Valle d'Aosta i løbet af 2000-2001 har fremlagt i forbindelse med støtte forvaltet af Generaldirektoratet for Retlige og Indre Anliggender, og over de projekter, der efterfølgende er blevet godkendt?

Svar afgivet af på Kommissionens vegne af António Vitorino

(31. januar 2002)

De italienske regioner Liguria, Lombardiet, Piemonte og Valle d'Aosta har i løbet af 2000 og 2001 indgivet ansøgninger til syv programmer om medfinansiering. Det drejer sig om programmerne STOP (bekæmpelse af menneskehandel og seksuel udnyttelse af børn), Falcone (samarbejde vedrørende bekæmpelse af organiseret kriminalitet), Grotius-programmet (civilret) og Grotius-programmet (strafferet) (henvender sig til aktørerne inden for retsvæsenet), Robert Schuman-programmet (information og uddannelse af jurister i fællesskabsret), Den Europæiske Flygtningefond og posten Prince.

Helt præcist er situationen følgende:

- Der indkom i 2000 en ansøgning under programmet STOP, der ikke blev godkendt, og til tre projekter i 2001, hvoraf et blev godkendt. Det vedrørte en konference om vidnebeskyttelse med deltagelse af politi og ngo'ere.

- Falcone-programmet medfinansierede i 2000 et projekt vedrørende en analyse af kriminaliteten i byer.

- Under Grotius-programmet (strafferet) blev et projekt vedrørende uddannelse godkendt i 2001.

- Under Grotius-programmet (civilret), der er trådt i kraft i år, er der indgivet ansøgning for et projekt, der ikke blev godkendt.

- Under Robert Schuman-programmet er der indgivet ansøgning for to projekter i 2000, der ikke blev godkendt, og for fire projekter i 2001, hvoraf to blev godkendt til medfinansiering. De vedrører udarbejdelse af en samling af afgørelser til brug for dommere og advokater og oprettelse af et netværk af juridiske fakulteter vedrørende fællesskabsret.

- Hvad angår Den Europæiske Flygtningefond er medlemsstaterne i medfør af Rådets beslutning af 28. september 2000(1) ansvarlige for gennemførelsen af programmet, herunder udvælgelse af projekter. Hver enkelt medlemsstat skal derfor udpege en ansvarlig myndighed, der for Italiens vedkommende er indenrigsministeriet. Ifølge de oplysninger, Kommissionen råder over, vedrører de projekter, der blev godkendt i 2000 og 2001, de regioner, som det ærede medlem nævner, med undtagelse af Valle d'Aosta.

- Posten Prince støttede i 2001 oplysning om Den Europæiske Unions charter om grundlæggende rettigheder gennem initiativer i hele Italien, navnlig i de nævnte regioner.

Det ærede medlem henvises endvidere til et dokument(2), der indeholder en rapport til Rådet og Europa-Parlamentet om gennemførelsen af programmerne OISIN, STOP, Odysseus, Falcone og STOP i 2000.

(1) EFT L 252 af 6.10.2000.

(2) SEK(2000) 903 af 6.6.2001.
SKRIFTLIG FORESPØRGSEL E-3520/01

af Paulo Casaca (PSE) til Kommissionen

(8. januar 2002)

Om: Fremstilling af vin fra hybridsorter i Frankrig

Med skrivelse af 4. december sendte jeg til medlem af Kommissionen, Franz Fischler, den artikel, som er omtalt i min forespørgsel E-2782/01(1), og som Kommissionen i sit svar oplyste, at den ikke havde kendskab til.

Da Kommissionen nu har kendskab til artiklen, da Kommissionen erkender, at der ikke kendes undersøgelser af nyere dato om virkningerne for helbredet af indtagelse af vin fra hybridsorter og i betragtning af, at fremstillingen af denne form for vin er udbredt i USA det kan konstateres på Internettet vil jeg gerne på ny fremsætte det allerede tidligere stillede spørgsmål:

Mener Kommissionen ikke, at det er helt afgørende, at offentligheden orienteres udtømmende og utvetydigt om de eventuelle skadelige virkninger for den offentlige sundhed ved indtagelse af disse vine (eller om de manglende virkninger)?

(1) EFT C 93 E af 18.4.2002, s. 190.

Svar afgivet på Kommissionens vegne af Franz Fischler

(12. februar 2002)

Ifølge den fælles markedsordning for vin (jf. artikel 17, stk. 3, i Rådets forordning (EF) nr. 1493/1999 af 17. maj 1999 om den fælles markedsordning for vin(1)) finansierer Kommissionen en uafhængig undersøgelse af brugen af artskrydsede sorter. På baggrund af denne undersøgelse forelægger den Europa-Parlamentet og Rådet en rapport, der i givet fald er ledsaget af forslag. Fristen for forelæggelsen af denne rapport er fastsat til den 31. december 2003.

(1) EFT L 179 af 14.7.1999.